b"\n_START_ARTICLE_\nAnna d'Espanya\n_START_SECTION_\nReina consort de Fran\xc3\xa7a\n_START_PARAGRAPH_\nEn un comprom\xc3\xads de l'alian\xc3\xa7a hispano-francesa desitjada per Maria de M\xc3\xa8dici, el 18 d'octubre de 1615 es casaren a Burgos Anna d'\xc3\x80ustria i Llu\xc3\xads XIII. Aquest no hi fou present i fou representat pel duc d'Uceda. Aquell mateix dia, a Bordeus, Isabel de Fran\xc3\xa7a, germana de Llu\xc3\xads XIII, es cas\xc3\xa0 amb el futur rei Felip IV de Castella. Posteriorment es produ\xc3\xad l'intercanvi de les princeses a la ciutat de Bidasoa. La uni\xc3\xb3 f\xc3\xadsica entre Anna i Llu\xc3\xads XIII, aix\xc3\xad com d'Isabel i Felip IV, es f\xc3\xa9u el 21 de novembre del mateix any a Bordeus._NEWLINE_Instal\xc2\xb7lada als apartaments del Palau del Louvre, Anna d'\xc3\x80ustria, davant la indifer\xc3\xa8ncia del seu marit, s'envolt\xc3\xa0 de cortesanes castellanes i continu\xc3\xa0 amb el model de vida castell\xc3\xa0, amb grans dificultats per aprendre el franc\xc3\xa8s._NEWLINE_Tot i la joventut dels nous casats, la uni\xc3\xb3 es consum\xc3\xa0 r\xc3\xa0pidament per q\xc3\xbcestions pol\xc3\xadtiques. Maria de M\xc3\xa8dici, regent del moment, no volgu\xc3\xa9 comprometre ni posar en perill la uni\xc3\xb3 del seu fill. La inexperi\xc3\xa8ncia dels dos joves comport\xc3\xa0 una humiliaci\xc3\xb3 del pr\xc3\xadncep hereu franc\xc3\xa8s, cosa que li gener\xc3\xa0 un gran ressentiment vers la seva mare i provoc\xc3\xa0 que no s'aprop\xc3\xa9s m\xc3\xa9s a la seva dona en els seg\xc3\xbcents tres anys._NEWLINE_Fins al cop d'estat de Llu\xc3\xads XIII contra la seva mare el 1617, la situaci\xc3\xb3 no canvi\xc3\xa0. Conscient del problema diplom\xc3\xa0tic existent, aix\xc3\xad com din\xc3\xa0stic al no haver-hi fills, Carles Albert de Luynes intent\xc3\xa0 canviar la manera de fer de la reina. Aix\xc3\xad, s'expuls\xc3\xa0 les dames de companyia castellanes vers la cort de Madrid i foren substitu\xc3\xafdes per cortesanes franceses. Sota la influ\xc3\xa8ncia de la muller de Luynes, Anna fou vestida i es comport\xc3\xa0 com una francesa. A partir d'aquell moment, Llu\xc3\xads XIII comen\xc3\xa7\xc3\xa0 a sentir una especial devoci\xc3\xb3 per Anna._NEWLINE_Va ser acusada de tra\xc3\xafci\xc3\xb3, acusaci\xc3\xb3 basada en la correspond\xc3\xa8ncia secreta que mantenia amb el seu germ\xc3\xa0 Felip IV de Castella, pel que va ser inculpada d'intrigar contra el seu major enemic el cardenal Richelieu; i se li va atribuir l'haver participat en la conspiraci\xc3\xb3 de Chalais i del Cinc de mar\xc3\xa7, imputacions que, sembla ser, van mancar de versemblan\xc3\xa7a._NEWLINE_Se li va atribuir una aventura amorosa amb George Villiers, duc de Buckingham, sense que realment pogu\xc3\xa9s provar-se malgrat les cont\xc3\xadnues visites que aquest realitzava a Par\xc3\xads per a entrevistar-se amb la reina. Aquests galantejos van propiciar la separaci\xc3\xb3 del matrimoni. Anna es va retirar al seu castell de Val-de-Gr\xc3\xa2ce en el qual va romandre diversos anys, fins que va acabar per reconciliar-se amb Llu\xc3\xads XIII, i va retornar a la cort de Par\xc3\xads."